BRATISLAVA. Predsedníctvo Strany európskych socialistov (PES) sa bude v januári zaoberať návrhom na pozastavenie členstva Smeru v strane.
Ako povedal vo štvrtok vedúci delegácie Smeru vo frakcii Socialistov a demokratov v Európskom parlamente Vladimír Maňka, predsedníctvo PES sa v októbri rozhodlo, že sa návrhom bude zaoberať po tom, čo Slovensko podá žalobu na súd v Luxemburgu proti právne záväznému aktu o kvótach, schválenému väčšinou ministrov vnútra členských krajín EÚ.
"To sa pred niekoľkými dňami aj stalo, predsedníctvo sa preto k téme vráti," povedal Maňka.
Maňka už v októbri vedeniu frakcie vysvetľoval, že žaloba nie je namierená ani proti EÚ, ani proti niektorému členskému štátu. Proces totiž iniciovalo vedenie frakcie.